**Pécsi Tudományegyetem - Kriszbacher Ildikó Ösztöndíj**

**Pályázati űrlap kitöltési útmutató**

A Pályázati űrlapon a hallgatói adatok kitöltése kötelező. Csak a számítógéppel kitöltött adatlapok fogadhatóak el!

A pályázati űrlap szürke területeit a Doktori és Tehetséggondozó Iroda tölti ki.

A Kriszbacher Ildikó Ösztöndíjra benyújtott pályázatokat 0-100 pontos skálán értékelik a kari bizottságok illetve a Tehetségtanács. A Tehetségtanács döntése alapján a hallgatói teljesítmények és vállalások négy témacsoportba sorolva kerülnek pontozásra. Ezen témacsoportokat és az azokon belül elérhető maximális pontszámokat az alábbi táblázat mutatja:

**I. Tanulmányi eredmények és nyelvismeret max. 20 pont**

(Tanulmányi átlag az utolsó két félévben, nyelvvizsgák.)

**II. Szakmai, tudományos, művészeti eredmények max. 40 pont**

(Pl. OTDK, OMDK eredmények, publikációk, előadások, kiállítások, innovációs eredmények, stb.)

**III. Közéleti szerepvállalás max. 10 pont**

(Pl. részvétel SZINAPSZIS mentorprogramban, szakkollégiumi tagság, szakmai szervezeti tagság, demonstrátori munka, stb.)

**IV. Munkaterv max. 30 pont**

(Kidolgozottság, indokoltsága, megvalósíthatóság, újszerűség, várható eredmények, szóbeli meghallgatáson való prezentálása.)

**Mindösszesen maximum 100 pont**

A pályázati űrlapba a fenti területeknek megfelelően kerüljenek be a hallgató korábbi eredményei. Minden, a pályázat elbírálásához felsorolt eredményt és vállalást dokumentumokkal kell igazolni (pl. súlyozott tanulmányi átlag és korrigált kreditindex esetében igazolás a Tanulmányi Osztálytól, nyelvvizsga-bizonyítványok, versenyeredmények, publikációk, szakkollégiumi tagság igazolása, stb.). A teljes pályázati anyagot, benne az igazoló dokumentumok másolatait is papír alapon kell benyújtani, de az adatlapokat **számítógéppel kell kitölteni**.

Az első három témacsoport az eddigi teljesítményeket, a negyedik, a Munkaterv, a jövőre vonatkozó elképzeléseket, terveket mutatja be. Az egyes témacsoportokon belül a kari bizottságok, majd a Tehetségtanács a szakterületi specialitásokra tekintettel végzik az értékelést és pontozást. Az ösztöndíj odaítéléséről a Tehetségtanács dönt, a szakmai döntés ellen jogorvoslatnak helye nincs.

A hallgató a pályázatát tutorával (témavezetőjével) egyeztetve nyújtja be. A tutori jóváhagyást és támogatást a Munkaterv űrlapján kell a tutornak aláírásával igazolnia. Egy hallgatónak egyetlen tutora lehet.